རྒྱལ་བ་ཐུབ་པའི་དབང་པོས་ལུང་གིས་ཟིན་ཅིང་ཨོ་རྒྱན་པདྨ་འབྱུང་གནས།མཁའ་འགྲོ་ཡེ་ཤེས་མཚོ་རྒྱལ།དགེ་སློང་ནམ་མཁའི་སྙིང་པོ།རྣམ་སྣང་ལོ་ཙཱ་བ་བཻ་རོ་ཙ་ན།སོག་པོ་དཔལ་གྱི་ཡེ་ཤེས།སྣ་ནམ་རྡོ་རྗེ་བདུད་འཇོམས།ལྷ་ལུང་དཔལ་གྱི་རྡོ་རྗེ་སོགས་རྒྱ་བོད་ཀྱི་རིག་འཛིན་གྲུབ་བརྙེས་མང་དུ་བྱོན་ཅིང་བཞུགས་ཏེ་བྱིན་གྱིས་བརླབས་པའི་གནས།ཡི་དམ་བདེ་མཆོག་འཁོར་ལོའི་ཕོ་བྲང་།མ་གཤིན་ཌཱཀྐིའི་ཚོགས་ཀྱི་གནས་མཆོག་དཔལ་ལྡན་ཡེ་ཤེས་མགོན་པོའི་རྣམ་རོལ་དགེ་བསྙེན་མཆེད་གསུམ་བཞུགས་པའི་རྟེན་རྫོང་སྟེ།ཙཱ་རི་ཀོ་ཊ་ཡ་དང་འདུ་བ་མཉམ་ཞིང་།མདུན་གནས་པདྨ་ཤེལ་བྲག་སྟག་ཚང་ཕུག་བཀའ་བརྒྱད་ཀྱི་གནས་དངོས་དང་།ཕྱོགས་མཚམས་སུ་ཆེ་མཆོག།ཡང་དག་གཤིན་རྗེ།རྟ་མགྲིན།ཕུར་བ་སོགས་ཀྱི་གནས་སུ།སྐུ་དང་།སྲོག་ཡིགཕྱག་མཚན།སྐུ་རྗེས་སོགས་མངོན་པར་བཀྲ་བ།གཞན་ཐུགས་རྗེ་ཆེན་པོའི་གནས་ལ་སྐུ་ཕྱག་སྟོང་སྤྱན་སྟོང་སྐུ་བརྙན་དངོས་སུ་བཀྲ་བ།སྒྲོལ་མ།འཇམ་དཔལ།ཛམ་བྷ་ལྷ།སེང་གདོང་མ།གེ་སར།ཐང་ལྷ་རྣམས་ཀྱི་སྒྲུབ་གནས་སོ་སོའི་སྒྲུབ་ཕུག་དང་།དེ་དག་ཏུ།བཀའ་རྟགས།ཕྱག་རྗེས་གྲུབ་རྟགས་རང་བྱོན་ངོ་མཚར་ཅན་མཐོང་ཆོས་སུ་ཡོད་ཅིང་།གནས་འདིར་སྔོན་རྗེ་སྒམ་པོ་པའི་སློབ་མ་མཆོག་གྱུར།ཁམས་པ་མི་གསུམ་ལས།གསལ་སྟོང་ཤྭ་སྒོམ་བྱོན་ཏེ་ཡུན་རིང་པོར་སྒྲུབ་པ་མཛད་ནས་བཞུས་པའི་གནས་ཁྱད་པར་བ་ཞིག་ཡིན་པར་གསུངས་སོ།།